
Gégebetegségek foniátriai elemzése

Kutatásunk során a foniátriai rendelőben megjelent betegeinket vizsgáltuk és végeztünk kép,
illetve hanganalízist. Egy foniátriai vizsgálat során a szájgarat, a gégegarat, a gége és a nyak
alapos vizsgálatát végezzük el; megvizsgáljuk a hang minőségét. Vizsgálómódszereink közé
tartozik a videolaryngoszkópos, a stroboszkópos, illetve a hanganalízis és a hangspektrum
vizsgálat is.
Rövidtávú céljaink közé tartozott megfigyelni, hogy a különböző képi elváltozásokat milyen
hanganalízisbeli elváltozások kísérik. Mindemellett hosszútávú célunknak tűztük ki, hogy
megvizsgáljuk, vajon a vizsgálómódszer alkalmas-e olyan primer gégedaganatok
diagnosztizálására, amelyeket videolaryngoscopiával nem láthatunk.
A Debreceni Egyetem Fül-Orr-Gégészeti és Fej-Nyaksebészeti Klinika Foniátriai
szakrendelésén két éve használjuk a jelen vizsgálóeszközöket, módszereket. Ezen idő alatt
több száz beteget vizsgáltunk meg, akik közül összesen 51-en kerültek be a kutatásunkba. A
betegeket később 6 csoportba soroltuk be, amelyek a következők voltak: (1) malignus
daganatos csoport, (2) praecancerosisos betegcsoport, (3) Reinke ödémások csoportja, (4)
benignus elváltozásokkal rendelkező betegek csoportja, (5) recurrens parézios betegek
csoportja és (6) kontroll csoport.
Az általunk vizsgált hangelemzéses paraméterek a jitter (azaz a periódus ingadozás, melynek
normál értéke 0,69% alatti), a shimmer (azaz az amplitúdó ingadozás, melynek normál értéke
2,94% alatti) és a HNR (azaz a jel-zaj arány, melynek normál értéke 7,4 dB feletti) voltak.
Eredményeinket áttekintve megállapíthatjuk, hogy a malignus daganatok (jitter=2,70%;
shimmer=9,20%; HNR=0,7dB) és a recurrens parézis (jitter=2,90%; shimmer=18,10%;
HNR=-1,28 dB) esetén mindhárom általunk vizsgált érték jelentős eltérése látható, utóbbi
csoportban azonban a HNR negatív értéket mutat.
A benignus betegségek (jitter=0,9%; shimmer=4,40%; HNR=7,4 dB) csaknem hasonló
értékeket mutatnak a kontroll (jitter=0,7%; shimmer=3,20%; HNR=9,44 dB) csoporttal.
Reinke ödéma esetén a HNR értéke kiemelendő (-2,1 dB), ez az összes betegcsoport közül
itt a legalacsonyabb. A praecancerosus betegcsoport értékei hasonlóak a malignus
folyamatokéihoz.
Annak eldöntésére, hogy a hanganalízis, mint vizsgálómódszer alkalmas-e a gégerák
diagnosztizálására, további eredményekre lesz még szükségünk.



